S-171/2015

Mál þetta, sem dómtekið var 6. júlí 2015, er höfðað með ákæru lögreglustjórans á höfuðborgarsvæðinu, útgefinni 21. apríl 2015, á hendur A-kvk-þgf L-kvk-þgf H-kvk-þgf, kt. 000000-0000, Steinsstöðum í Öxnadal, „fyrir eftirtalin hegningar- og umferðarlagabrot:

I

Nytjastuld á árinu 2015, með því að hafa:

1. Föstudaginn 30. janúar, í félagi við nafngreindan karlmann, í heimildarleysi tekið bifreiðina [...] þar sem hún stóð á bifreiðastæði við Hringbraut 2b í Hafnarfirði og ekið henni um ýmsar götur á höfuðborgarsvæðinu, en bifreiðin fannst þann 1. febrúar í bifreiðastæði við Norðurvang 32 í Hafnarfirði. (Mál nr. 007-2015-5353).

2. Aðfaranótt laugardagsins 2. febrúar í heimildarleysi tekið bifreiðina [...] þar sem hún stóð við Digranesveg 14 í Kópavogi og ekið henni um ýmsar götur á höfuðborgarsvæðinu, en bifreiðin fannst samdægurs í bifreiðastæði við Norðurvang 32 í Hafnarfirði. (Mál nr. 007-2015-5529).

Telst þetta varða við 1. mgr. 259. gr. almennra hegningalaga nr. 19/1940.

II

Þjófnað, með því að hafa:

1. Miðvikudaginn 19. nóvember 2014 á þjónustustöð Olís að Vallargrund 1-3 á Kjalarnesi, Reykjavík, í félagi við nafngreindan karlmann, dælt eldsneyti samtals að andvirði kr. 18.670,- á bifreiðina SN-265 og þau síðan ekið á brott án þess að greiða fyrir eldsneytið. (Mál nr. 007-2014-70666).

Í málinu gerir G-kk-nf L-kk-nf, kt. 000000-0000, f.h. Olíuverslunar Íslands hf., kt. 000000-0000, kröfu um að ákærðu og karlmanninum verði gert að greiða Olíuverslun Íslands hf. 18.670 krónur auk vaxta skv. 1. mgr. 8. gr. laga um vexti og verðtryggingu nr. 38/2001 frá tjónsdegi þar til mánuður er liðinn frá birtingu kröfunnar, en síðan dráttarvexti skv. 1. mgr. 6. gr., sbr. 9. gr. sömu laga, frá þeim degi til greiðsludags. Þá er krafist málskostnaðar að mati dómsins eða skv. síðar framlögðum málskostnaðarreikningi.

2. Miðvikudaginn 4. febrúar í verslun Hagkaups, Smáralind í Kópavogi, stolið snyrtivörum, samtals að verðmæti kr. 4.778. (Mál nr. 007-2015-6184).

Telst þetta varða við 244. gr. almennra hegningarlaga nr. 19/1940.

III

Umferðarlagabrot í Reykjavík á árinu 2014, nema annað sé tekið fram, með því að hafa:

1. Aðfaranótt laugardagsins 7. júní ekið bifreiðinni [...] svipt ökurétti, undir áhrifum áfengis (í blóði mældist vínandamagn 0,56‰) og með 114 km hraða suður Vesturlandsveg, á vegarkafla við Kollafjörð, þar sem hámarkshraði var 90 km á klst. uns aksturinn var stöðvaður skömmu síðar. (Mál nr. 007-2014-33336..)

Telst þetta varða við 2. mgr. 37. gr., 1., sbr. 2. mgr. 45. gr. og 1. mgr. 48. gr., allt sbr. 1. mgr. 100. gr. umferðarlaga nr. 50/1987, með áorðnum breytinum.

2. Aðfaranótt laugardagsins 1. nóvember ekið bifreiðinni [...] svipt ökurétti, undir áhrifum áfengis og óhæf til að stjórna henni örugglega vegna áhrifa ávana – og fíkniefna (í blóði mældist vínandamagn 0,77‰, amfetamín 20 ng/ml og tetrahýdrókannabínól 10 ng/ml) um bifreiðastæði við Geirsgötu, uns aksturinn var stöðvaður. (Mál nr. 007-2014-63527).

Telst þetta varða við 1., sbr. 2. mgr. 45. gr., 1., sbr. 2. mgr. 45. gr. a. og 1. mgr. 48. gr., allt sbr. 1. mgr. 100. gr. umferðarlaga nr. 50/1987, með áorðnum breytinum.

3. Aðfaranótt fimmtudagsins 20. nóvember ekið bifreiðinni [...] svipt ökurétti og óhæf til að stjórna henni örugglega vegna áhrifa ávana – og fíkniefna (í blóði mældist MDMA 30 ng/ml og tetrahýdrókannabínól 17 ng/ml), um Brautarholtsveg á Kjalarnesi, uns lögregla stöðvaði aksturinn. (Mál nr. 007-2014-67882).

Telst þetta varða við 2. mgr. 45. gr. a. og 1. mgr. 48. gr., allt sbr. 1. mgr. 100. gr. umferðarlaga nr. 50/1987, með áorðnum breytinum.

4. Aðfaranótt fimmtudagsins 5. febrúar 2015 ekið bifreiðinni [...] svipt ökurétti og óhæf til að stjórna henni örugglega vegna áhrifa ávana – og fíkniefna (í blóði mældist amfetamín 285 ng/ml og tetrahýdrókannabínól 4,2 ng/ml), norður Gullinbrú, á vegarkafla við Stórhöfða, uns aksturinn var stöðvaður skömmu síðar. (Mál nr. 007-2015-6264).

Telst þetta varða við 1., sbr. 2. mgr. 45. gr. a. og 1. mgr. 48. gr., allt sbr. 1. mgr. 100. gr. umferðarlaga nr. 50/1987, með áorðnum breytinum.

Þess er krafist að ákærða verði dæmd til refsingar, til greiðslu alls sakarkostnaðar og til að sæta sviptingu ökuréttar skv. 101. og 102. gr. nefndra umferðarlaga.

Undir rekstri málsins var mál nr. S-245/2015, sem var höfðað á hendur ákærðu með ákæru útgefinni 9. júní 2015, sameinað þessu máli, sbr. heimild í 1. mgr. 169. gr. laga nr. 88/2008 um meðferð sakamála, „fyrir nytjastuld og umferðarlagabrot, með því að hafa sunnudaginn 1. febrúar 2015, í félagi við nafngreindan karlmann, í heimildarleysi tekið bifreiðina [...] þar sem hún stóð á bifreiðastæði við Sundhöllina á Barónsstíg í Reykjavík, og ekið henni svipt ökurétti um ýmsar götu á höfuðborgarsvæðinu, en bifreiðin fannst samdægurs á bifreiðastæði við verslun Samkaupa, Miðvangi 41 í Hafnarfirði.

Telst þetta varða við 1. mgr. 259. gr. almennra hegningalaga nr. 19/1940 og 1. mgr. 48. gr., sbr. 1. mgr. 100. gr. umferðarlaga nr. 50/1987, með áorðnum breytingum.“

Ákærða hefur fyrir dómi skýlaust játað brot sín og var því farið með málið samkvæmt 164. gr. laga nr. 88/2008 um meðferð sakamála og það tekið til dóms án frekari sönnunarfærslu eftir að sækjandi og verjandi höfðu tjáð sig stuttlega um lagaatriði og ákvörðun viðurlaga.

Sannað er með játningu ákærðu og öðrum gögnum málsins að ákærða er sek um þá háttsemi sem henni er gefin að sök og er brot hennar rétt heimfærð til refsiákvæða í ákærum.

Ákærða er fædd í mars 1994. Samkvæmt sakavottorði ákærðu hefur henni þrisvar sinnum áður verið gerð refsing. Þann 6. september 2011, gekkst ákærða undir sátt til greiðslu sektar fyrir þjófnað. Þann 17. febrúar 2014, var ákærða dæmd til greiðslu sektar fyrir akstur undir áhrifum fíkniefna og án ökuréttinda, auk brota gegn ákvæðum laga um ávana- og fíkniefni og svipt ökuréttindum í 12 mánuði. Þann 2. febrúar 2015, gekkst ákærða undir sátt til greiðslu sektar fyrir brot gegn lögum um ávana- og fíkniefni. Brot ákærðu nú í ákæru útgefinni 21. apríl 2015, ákæruliðir I.1, I2, II.1, III.1, III.2, III:3 og brot ákærðu samkvæmt ákæru útgefinni 9. júní 2015, er hegningarauki skv. 78. gr. almennra hegningarlaga við framangreinda sátt frá 2. febrúar 2015. Brot ákærðu gegn ákvæðum 45. gr. umferðarlaga er hennar fyrsta ítrekun gegn þeim ákvæðum eða annað brot. Brot ákærðu við ákvæði 244. gr. almennra hegningarlaga er ítrekun við sátt hennar frá 6. september 2011. Ákærða sem enn er ung að árum játaði brot sín skýlaust Með vísan til framangreinds og til 77. gr. almennra hegningarlaga þykir refsing hennar hæfilega ákveðin fangelsi í 5 mánuði sem verður bundin skilorði eins og í dómsorði greinir.

Með vísan til 101. og 102. gr. umferðarlaga nr. 50/2087 verður ákærða svipt ökuréttindum í 5 ár frá birtingu dóms að telja.

Ekki var mætt að hálfu bótarkrefjanda Olíuverslunar Íslands hf. og ekki boðuð forföll. Er krafan því niður fallin skv. 2. mgr. 174. gr. laga nr. 88/2008 um meðferð sakamála.

Ákærða verður dæmd til að greiða allan sakarkostnað málsins sem er samkvæmt yfirliti sækjanda 440.072 krónur og ákvörðun dómsins um þóknun skipaðs verjanda, G-kk-ef S-x-x R-kk-ef hdl., sem ákveðin er að meðtöldum virðisaukaskatti, eins og nánar greinir í dómsorði.

D ó m s o r ð:

Ákærða, A-kvk-nf L-kvk-nf H-kvk-nf, sæti fangelsi í 5 mánuði, en fresta skal fullnustu refsingarinnar og hún falla niður að liðnum tveimur árum frá uppkvaðningu dóms þessa, haldi ákærða almennt skilorð 57. gr. almennra hegningarlaga, sbr. 4. gr. laga nr. 22/1955.

Ákærða er svipt ökuréttindum í 5 ár frá birtingu dóms að telja.

Ákærða greiði 890.072 krónur í sakarkostnað þar af þóknun skipaðs verjanda síns, G-kk-ef S-x-x R-kk-ef héraðsdómslögmanns, sem þykir hæfilega ákveðin 450.000 krónur að meðtöldum virðisaukaskatti.

B-kk-nf H-kk-nf